钦定古今图书集成/明伦汇编/闺媛典/第119卷 > 夏文生妻刘氏
## 钦定古今图书集成/明伦汇编/闺媛典/第119卷 > 夏文生妻刘氏

按皇甫谧《列女传》：梁夏文生妻者，沛国刘景宾之女，
名娥，生一女而寡。娥誓不再嫁，父以配同郡衡氏，逼
迫入门，娥谓衡氏曰：“‘妾闻妇人不改嫁，越义失节，妾
所不为，君可见遣’。衡氏曰：‘相取有媒礼，何遣之有’？衡
氏妻服未阕，娥因数之曰：‘君衰麻在身，犯礼纳室，虽
颜之厚，奈相鼠何？妾必死不为君妻相留，不知辱乎’？”
奋衣而出。衡氏不敢强留，父复以许临淮，倪氏强扶
上船，娥以刀割耳鼻曰：“所以不死者，老姑在堂，孤女
尚幼故耳。”执义终身。